الله من قلبن يزيد ارتهاجه
يلعب به الهاجوس مع كل فجي
كنه على موج البحرفوق ساجه
بعواصف منها البحر مستلجي
الدمع من عيني يزيد انزعاجه
يشدي هماليل السحاب المحجي
على عشير صار للقلب حاجه
متولع به وعنه عيا يسجي
عامر واقلبي على الحب عاجه
وقلب الشقا طول عليه الترجي
ان قذني بالعين واسفر حجاجه
سهوم طرفه للضماير تخجي
قلبي مريض وشوف خلي علاجه
ومشاهدالغالي فريضه وحجي
قلت المواجه قال مامن مواجه
الليل قمرا و الضواري تلجي
ياصاحبي رحماك بالوصل فاجه
حي حياته عندغيرك تلجي
ان جيت لك قلبي يزيد ابتهاجه
ولك كل بيبان الضماير تهجي
يانورليلي وانت مشعل سراجه
ياجنتي ماغيرك أحدن يهجي
الحب مابه ياعشيري لجاجه
وحبن ماهو حبي ظلام مدجي
الرجل تمشي لين تاصل مداجه
بارض سقاهاكل مزن مرجي
من رايح برقه يزيد التعاجه
وبله حقوق ولاتقفاه عجي